Orašje

**Orašje** je grad i naseljeno mjesto na sjeveroistoku Bosne i Hercegovine, na rijeci Savi. Grad je 1991. brojao oko 3.400 stanovnika, a, općina je imala 28.367 stanovnika.

Most Županja-Orašje preko Save spaja Bosnu i Hercegovinu sa Hrvatskom. Gradnja mosta je završena 1998. godine. Prijašnji most na identičnoj lokaciji je bio srušen od strane Hrvatske vojske u 1991. godini zbog moguće agresije JNA i neodređenosti političkog vrha SDA po pitanju nezavisnosti. U međuvremenu, riječna skela je bila jedini način prelaska sa desne na lijevu stranu Save.

U 1995. godini pripadnici Vojske Sjedinjenih Američkih Država (US Army) grade pontonski most s ciljem prevoženja osoblja i opreme preko Save do baze u Tuzli.

## Historija 
Historija Orašja i okoline seže još od 13. vijeka kada je osnovano prvo naselje *Terra Tolis* na području današnje Tolise hrvatskim stanovništvom. Hrvatska sela oko Orašja su godinama imala kmetovski status pogotovo u doba turske vladavine kada je Trgovište preimenovano su u Donju Mahalu.

Na historijski razvoj područja snažno su utjecali njegov posavski položaj uz Savu, migracije stanovništva, nastanak naselja Tolisa, Donje Azizije (današnjeg Orašja) i uloga Orašja kao jednog od važnijih središta sjeverne Bosne i Hercegovine.

Šire područje današnjeg Orašja ima i prahistorijske nalaze. U zbirci franjevačkog samostana u Tolisi čuva se bronzanodobni mač pronađen kod Orašja, koji je u radovima ANUBiH-a izdvojen kao važan nalaz za proučavanje kasnoga bronzanog doba u bosanskoj Posavini.

### Osmanski period 
U drugoj polovini 18. stoljeća sela srednje Bosanske Posavine koja danas pripadaju oraškom području bila su povezana s katoličkom kapelanijom u Tolisi. Tokom Dubičkog rata (1788–1791) osmanske vlasti sistematski su preselile dio katoličkog stanovništva iz tih sela u unutrašnjost Bosne, prema podnožjima Majevice i Trebave.

Važno mjesto u kulturnoj historiji područja imala je Tolisa. Fra Ilija Starčević je 1823. godine u Tolisi osnovao školu koja se u historiografiji često navodi kao prva ili jedna od prvih obrazovnih ustanova modernog tipa u Bosni i Hercegovini. U vezi s tom školom vezuje se i djelovanje fra Ambrože Matića te rana upotreba izraza *bosanski jezik* u školskim udžbenicima.

Na oraškom području odjeknula je i Posavska buna 1857–1858, koja je u historiografiji vezana uz otpor uvođenju tzv. *trećine* iz 1848. godine. U radu Tade Oršolića posebno je obrađena uloga fra Martina Nedića u tim događajima, kao i podatak da su se Tolisa, Donja Mahala i Ugljara otkupile 1861. godine.

### Donja Azizija i nastanak savremenog Orašja 
Savremeno Orašje razvilo se iz Donje Azizije, naselja formiranog u osmanskom periodu za smještaj muhadžira protjeranih iz Kneževine Srbije nakon protokola donesenog na konferenciji u Kanlıci 1862. godine. U novijoj historiografiji naglašava se da su Donja Azizija (Orašje) i Gornja Azizija (Šamac) bile među najznačajnijim novoosnovanim naseljima za prihvat tog stanovništva.

Prema vijestima iz vilajetskog lista *Bosna*, objavljenim 1868, obje Azizije bile su planski uređene varošice, a u Donjoj Aziziji zabilježen je razvoj trgovine i lokalnog privrednog života već u prvim godinama nakon osnivanja.

### Rat u Bosni i Hercegovini (1992–1995) 
Uoči rata Orašje je bilo dio šireg prostora Bosanske Posavine, koji je u političkim planovima bosanskohercegovačkih Hrvata početkom 1990-ih imao posebno mjesto. U presudi MKSJ-a u predmetu *Prlić i drugi* navodi se da je na sjednici Vrhovnog državnog vijeća Republike Hrvatske 12. novembra 1991. spomenuto sedam općina Hrvatske zajednice Bosanske Posavine, među kojima i Orašje.

Tokom rata u Bosni i Hercegovini oraško područje bilo je jedno od rijetkih dijelova Bosanske Posavine koje nije palo pod kontrolu Vojske Republike Srpske. Prema radu Tade Oršolića, nakon sloma većeg dijela Bosanske Posavine 1992. godine, odbrana preostalog slobodnog područja koncentrirana je na oraško-šamačko-domaljevački prostor, a veliki napad VRS-a pod nazivom *Plamen 95* trajao je od 5. maja do 12. juna 1995. godine. Napad nije doveo do pada Orašja.

Ratna dešavanja na području općine Orašje bila su i predmet postupaka pred domaćim pravosuđem. Sud Bosne i Hercegovine vodio je više predmeta zbog zločina nad civilima i ratnim zarobljenicima na području Orašja 1992–1993, uključujući predmete protiv Mate Baotića, Đure Matuzovića i drugih, kao i Mirka Jurića.

Nakon Dejtonskog mirovnog sporazuma Orašje je ostalo u sastavu Federacije Bosne i Hercegovine i zadržalo ulogu administrativnog središta Posavskog kantona.

## Geografija 
mini|desno|285px|Geografski položaj općine Orašje.
Grad je naslonjen na desnu obalu rijeke Save i uglavnom je ravnog terena. Umjetni nasipi (koji se nastavljaju iz pravca Bosanskog Šamca) štite grad od poplava u proljeće kada Sava nabuja.

Hladne zime s puno snijega i topla ljeta karakteriziraju područje grada i cijele općine.

### Geografski položaj 
## Stanovništvo 
Po popisu stanovništva iz 1991. godine, općina Orašje imala je 28.367 stanovnika, raspoređenih u 16 naselja. Poslije potpisivanja Dejtonskog sporazuma, veći dio općine Orašje ušao je u sastav Federacije Bosne i Hercegovine. U sastav Republike Srpske ušla su naseljena mjesta: Čović Polje, Donji Žabar i Lončari, te dijelovi naseljenih mjesta: Lepnica, Jenjić i Oštra Luka. Od ovog područja formirana je općina Donji Žabar.

### Nacionalni sastav stanovništva – grad Orašje 
### Nacionalni sastav stanovništva – naseljeno mjesto Orašje 
## Kultura 
"Dani općine Orašje" održavaju se krajem oktobra svake godine. 2005. godine, od 19. do 24. oktobra u gradu i okolnim mjestima program uključuje izložbe, predstave, nogometne turnire, folklor i mnoge druge aktivnosti.

U Orašju se održava godišnja motorijada "Internacionalni susret motorista", sa područja Posavine i drugih dijelova BiH, Hrvatske, Srbije i Crne Gore, Slovenije. Motorijada se održava svake godine prvog vikenda u mjesecu maju.

U Orašju je osnovana "Filmsko pozorišno udruženje Lipa", koja okuplja amaterske glumce. Do sada su izveli dvije predstave od kojih je posljednja u saradnji s "Pozorišnom grupom Jozo Ivakić" iz Vinkovaca.

Svake godine u jesen u Orašju se održava tradicionalna manifestacija "Dani hrvatskog filma". Na ovoj manifestaciji se prikazuju filmovi s Pulskog festivala. Ponekad se u okviru manifestacije prikazuje i jedan bosanskohercegovački film. Manifestaciju su organizovali Ivo Gregurević, porijeklom iz Donje Mahale kod Orašja i Iljo Benković, predsjednik FKU Lipa Orašje.

### Nacionalni spomenici 
Na listi nacionalnih spomenika Bosne i Hercegovine za općinu Orašje se nalazi sljedeći spomenik:
* Župna crkva Uznesenja Blažene Djevice Marije i franjevački samostan u Tolisi, zajedno sa pokretnom imovinom (graditeljska cjelina).

## Privreda 
Grad je sjedište sljedećih nositelja razvitka:
*Mehanika d.d. Orašje (metaloprerađivačka djelatnost) tvornica traktorskih kabina
*Bosanac d.d. Orašje (proizvodnja i prerada duhana)
*Posavina Koka d.o.o. Orašje
*Mix d.o.o. Orašje (proizvodnja stočne hrane)

## Školstvo 
U gradu se nalazi jedna osnovna škola, jedna srednja škola, kao i vrtić za predškolsko obrazovanje:
*Osnovna škola "Orašje" - ~600 učenika, ~30 nastavnika
*Srednjoškolski centar "Fra Martin Nedić" - ~750 učenika, ~35 nastavnika
*Vrtić "Pčelica"

## Zdravlje 
U gradu su kantonalna bolnica "Orašje" kao i Dom zdravlja "Orašje" sa ukupno oko 150 zaposlenih. U bolnici postoje sljedeće usluge: pedijatrija, ginekologija, odjel za zaštitu zdravlja zaposlenih osoba, higijenska epidemiologija, hitna pomoć, stomatološki odjel, mikrobiologija i biohemija interni odjel te hirurgija. U Domu zdravlja nalaze se neuro-psihijatrija, ginekologija, pedijatrija, interna medicina, oftalmologija, psihologija i  stomatološki odjel.

## Mediji 
"Hrvatski Radio Orašje" je jedina radio stanica na području općine. "Posavski Glasnik" su bile lokalne dvosedmične novine, koje su pokrivale područje cijelog Posavskog kantona. U Orašju je instaliran i Informativno-tehnički centar Federalne televizije.

## Zanimljivosti 
* Tokom 2005. i 2006. godine u Orašju se snimao dio filma "Put lubenica" hrvatskog režisera Branka Schmidta. U filmu glume Armin Omerović i Ivo Gregurović, obojica rođeni u Orašju.
* Granični prijelaz prema Hrvatskoj je jedan od tri savremeno građena nova prijelaza u Bosni i Hercegovini.
* Općina Orašje je tokom 2004. godine prihvatila sugestije Agencije za međunarodni razvoj Sjedinjenih Država (USAID) i otpočela implementiranje Projekta novog pristupa za pružanje usluga društvu, te na principu sufinansiranja sa USAID-m i njenim podizvođačima, u prvom redu PADCO-m, između ostalih projekata i Projekt Šalter sale "SVE NA JEDNOM MJESTU".

## Sport 
*NK "Orašje"
* NK "Hajduk"

## Poznate ličnosti 
*Vedran Živković
*Ivo Gregurević
*Mato Neratljak
*Marko Topić

## Reference 
## Vanjski linkovi 
* Zvanični sajt grada Orašja

Kategorija:Službeni gradovi Bosne i Hercegovine
Kategorija:Gradovi u Federaciji Bosne i Hercegovine
Kategorija:Gradovi u Posavskom kantonu
*